Drabsforsøget på en Hells Angels rocker i Odense lørdag har gjort Fyns Politi bekymrede.

I hvert fald besluttede politiet lørdag nat at oprette visitationszoner i Odense og Nyborg indtil den 4. september, fordi man er bange for voldelig optrapning, der kan indebære fare for personers liv.

- Der er blevet indført visitationszoner i de to byer, fordi vi frygter at situationen eskalerer efter episoden tidligere i dag, siger Erik Halkjær, der er pressetalsmand for Fyns Politi.

Inden for visitationszonen har politiet ret til at stoppe folk og undersøge deres tøj, køretøj og andre genstande uden at have en konkret mistanke. Formålet er at finde våben.

Visitationszonen i Odense er afgrænset mod nord af Odense Å og Kertemindevej, mod Syd af Fynske Motorvej, mod øst af Østre Ringvej og mod vest af jernbanelinjen og Odense Kanal.

Visitationszone i Nyborg er afgrænset mod nord af den Fynske Motorvej, mod syd af Blankenborgvej, Lillemøllevej og Skulkendrupvej, mod øst af Storebælt, Storebæltvej, Havnegade, Strandvejen, Dyrehavevej og Holckenhavn og mod vest af Hjulbyvej.